钦定古今图书集成/明伦汇编/宫闱典/第091卷 > 岐阳庄淑公主 下嫁杜悰
## 钦定古今图书集成/明伦汇编/宫闱典/第091卷 > 岐阳庄淑公主 下嫁杜悰

按《唐书公主列传》：“岐阳庄淑公主，懿安皇后所生，下
嫁杜悰。帝为御正殿临遣，繇西朝堂出，复御延喜门，
止主车，大赐宾从金钱，开第昌化里，疏龙首池为沼。
后家上尚父大通里亭，为主别馆，贵震当世。然主事
舅姑以礼闻，所赐奴婢，偃蹇皆上还，丐直自市。悰为
沣州刺史，主与偕从者不二十，婢乘驴，不肉食，州县”
供具拒不受。姑寝疾，主不解衣，药糜不尝不进。开成
中，悰自忠武入朝，主疾侵，曰：“愿朝兴庆宫，虽死于道
不恨。”道薨。

按《旧唐书杜佑传》：“佑子悰，以荫三迁太子司议郎。元
和九年，选尚公主，召见于麟德殿。寻尚岐阳公主，加
银青光禄大夫、殿中少监、驸马都尉。岐阳，宪宗长女，
郭妃之所生。自顷选尚，多于贵戚，或武臣节将之家。
于时翰林学士独孤郁，权德舆之女婿。时德舆作相，
郁避嫌辞内职。上颇重学士，不获已，许之，且叹德舆”
有佳婿，遂令宰臣于卿士家选尚文雅之士可居清
列者，初于文学后进中选择，皆辞疾不应，唯悰愿焉。
累迁至司农卿。大和六年，转京兆尹。七年，检校刑部
尚书，出为凤翔尹、凤翔陇右节度。丁内艰。八年，起复，
授忠武军节度使、陈许蔡观察等使，就加兵部尚书。
开成初，入为工部尚书，判度支。属岐阳公主薨，久而
未谢。文宗怪之，问左右，户部侍郎李班对曰：“近日驸
马为公主服斩衰三年，所以士族之家不愿为国戚
者，半为此也。杜悰未谢，拘此服纪也。”上愕然曰：“予初
不知。”乃诏曰：“制服轻重，必由典礼。如闻往者驸马为
公主服三年，缘情之义，殊非故实，违经之制。今乃闻
知，宜令行杖。”周永为“通制。”三年，改户部尚书，兼判户
部度支事。会昌中拜中书侍郎同中书门下平章事，
寻加左仆射。大中初，出镇西川，降先没吐蕃维州，州
即古西戎地也。其地南界江阳，岷山连岭而西，不知
其极，北望陇山，积雪如玉；东望成都，若在井底。地接
石纽山，夏禹生于石纽山是也。其州在岷山之孤峰，
三面临江。天宝后，河、陇继陷，惟此州在焉。吐蕃利其
险要，二十年间，设计得之，遂据其城，因号曰“无忧城”，
吐蕃由是不虞邛、蜀之兵。先是，李德裕镇西川，维州
吐蕃首领悉怛谋以城来降，德裕奏之。执政者与德
裕不协，遽勒还其城。至是复收之，亦不因兵刃，乃人
情所归也。俄复入相，加司空，继加司徒，历镇重藩。至
是，加太傅、邠国公。悰无他才，常延接寒素，甘食窃位
而已。